Игенйылға

**Игенйылға, Инйылға** () — Башҡортостан Республикаһының Ғафури районындағы татар ауылы. 2010 йылдың 14 октябренә ҡарата халыҡ һаны 389 кеше булған.
Почта индексы — 453057, ОКАТО коды — 80221810001.

## Этимологияһы
Урыҫ телендә Инзелга булып киткән ауылдың исеме башҡорт телендәге *Иген* һәм *Йылға* тигән һүҙҙәрҙән ҡушылып яһалған. XVIII быуаттағы документтарҙа *Игинзилга* тип теркәлгән. Урыҫ теленән иһә ул башҡортсаға кире Инйылға тигән вариантта ла килеп ингән. Мәгәр ауыл халҡы уны Игенйылға тип атауын дауам итә.

## Халыҡ һаны
**Бөтә Рәсәй һәм Бөтә Союз халыҡ иҫәбе алыу мәғлүмәттәре буйынса халыҡ һаны (кеше)**

## Географик урыны
* Район үҙәгенә тиклем (Красноусольский): 18 км
* Яҡындағы тимер юл станцияһы (Аҡкүл): 17 км

## Тарихы
Ауылдың гидронимдан барлыҡҡа килгән Берешле тигән башҡа исеме лә булған. Ауылға типтәрҙәр нигеҙ һалған. 1747 йылда уларҙы Бишауыл һәм Дыуан-Табын улустарының аҫаба башҡорттары үҙ ерҙәренә индерә. 7 йылдан һуң типтәрҙәр ерҙе «мәңгелек биләмәгә» һатып ала. Бында яһаҡлы татарҙар ҙа йәшәгән.

1783 йылғы IV рәүиз ваҡытында ауылда 25-әр ир-ат һәм ҡатын-ҡыҙ, V рәүиздә һәр енестән 20-шәр кеше йәшәй. Киләһе иҫәптә халыҡтың милләте татарҙар булараҡ билдәләнә. 1859 йылда 56 йортта 154 ир-ат һәм 150 ҡатын-ҡыҙ йәшәгәне теркәлгән. 1897 йылғы беренсе Бөтә Рәсәй халыҡ иҫәбен алыуҙа 569 кеше булған. 1920 йылда 174 хужалыҡта 411 ир-егет һәм 503 ҡатын-ҡыҙ йәшәгән.

XX быуат башында бында 2 кибет булған, мәсет эшләгән.

Крәҫтиәндәр һуғышы (1773—1775) йылдарында Игенйылға ауылында әһәмиәтле ваҡиғалар була. 1774 йылдың 14 һәм 25 майында бында баш күтәреүселәр менән караттар араһында ике алыш була. Беренсеһендә — 17, икенсеһендә 2 кеше һәләк булған. Яу барышында яңынан ут аҫтында ҡалмаҫ өсөн ауыл халҡы уны ҡалдырып киткән. Улар Ҡотлоғужа һәм Табын ауылдарына күсеп килгән. 1774 йылдың июнендә Игенйылға ауылы баш күтәргән башҡорттарҙың әүҙем хәрәкәте солғанышында була. Ихтилалды баҫтырғандан һуң властар пугачевсылар араһында Игенйылға-Берешле ауылынан 18 яһаҡлы татар булғанын асыҡлай.

;Яңы тарихы

Ауылда хәҙер инде республиканан ситтә лә таныла башлаған дөйәғош фермаһы ойошторолған. Фермала был экзотик ҡоштарҙан тыш төрлө тоҡомло тауыҡтар, лама, яктар, дөйәләр, маралдар, шулай уҡ төлкө һәм башҡа ваҡ йәнлектәр аҫрала.

## Галерея

File:Башкортостан. Гафурийский район. Мечеть деревни Инзелга.jpg|Игенйылға мәсете. Ғафури районы. Башҡортостан
File:Башкортостан. Гафурийский район. Ферма деревни Инзелга. Страусы.jpg| Башҡортостан. Ғафури районы. Игенйылға ауылындағы дөйәғош фермаһы. Дөйәғоштар
File:Башкортостан. Гафурийский район. Ферма деревни Инзелга. Маралы.jpg|Башҡортостан. Ғафури район. Игенйылға ауылындағы дөйәғош фермаһы. Маралдар
File:Башкортостан. Гафурийский район. Ферма деревни Инзелга. Одомашненные яки.jpg|Башҡортостан. Ғафури районы. Игенйылға ауылындағы дөйәғош фермаһы. Яктар һәм дөйәләр
File:Башкортостан. Гафурийский район. Ферма деревни Инзелга. Вольер.jpg|Башҡортостан. Ғафури районы. Игенйылға ауылындағы дөйәғош фермаһы. Вольер


## Билдәле шәхестәре
* Яркалов Алексей Назарович (төп исеме — Яркалов Хөснулла Хабибназар улы; 28.12.1920—1972), Бөйөк Ватан һуғышы яугиры, уҡсылар полкының орудие командиры, гвардия өлкән сержанты. Дан орденының тулы кавалеры.

## Иҫкәрмәләр

## Һылтанмалар
* Инзелга на портале «Генеалогия и Архивы» 
*